Sígarettusala tíu prósentum minni en í fyrra eftir hækkun tóbaksgjalds Íslendingar keyptu talsvert minna af sígarettum á fyrstu níu mánuðum ársins en á sama tíma í fyrra . Hækkun tóbaksgjalds sem gekk í gildi um síðustu áramót virðist hafa orðið til þess að sala á sígarettum dróst saman um tæp tíu prósent á fyrstu níu mánuðum ársins , að því er fram kemur í sölutölum ÁTVR . Frekari hækkun gjaldsins er boðuð í fjárlagafrumvarpinu . Sala á vindlum dróst saman um 8,6% og sala á neftóbaki , sem oftar en ekki er tekið í vörina , dróst saman um rúm fjögur prósent eftir síaukna söluaukningu síðustu ár . Sala á píputóbaki og öðru reyktóbaki jókst milli ára . Gjöld á sígarettur hækkuðu um 20% , úr 365,64 krónum á pakka í 439,83 krónur á pakka . Smásöluverð á algengustu sígarettutegundum hefur hækkað í samræmi við það og kostar pakkinn nú um það bil 1.200 krónur . Tóbaksgjald á neftóbak tvöfaldaðist , fór úr 7,21 krónu á gramm upp í 14,42 krónur og smásöluverð á tóbaksdós hækkaði úr 890 krónum upp í 1.845 krónur milli ára . „ Samkvæmt Alþjóðaheilbrigðisstofnunni er hækkun á skatti vænlegasta leiðin til að draga úr tóbaksneyslu og skaðsemi af hennar völdum , “ segir Viðar Jensson , verkefnastjóri hjá Embætti landlæknis , og bætir við að ungt fólk sé sérstaklega næmt fyrir hækkunum á tóbaki . Verulega hefur dregið úr reykingum hér á landi síðustu ár . Reykingar hafa dregist verulega saman hér á landi síðustu ár samkvæmt könnunum , þar sem um 22 prósent fólks á aldrinum fimmtán til 89 ára sagðist reykja daglega árið 2003 , miðað við 13,8 prósent í fyrra . Auk þess hafa reykingar í elstu bekkjum grunnskóla dregist verulega saman , úr fjórtán prósentum árið 2003 niður í þrjú prósent í fyrra . Aðspurður um áhrif samdráttar í sölu á tekjur ÁTVR það sem af er ári segir Einar S. Einarsson , framkvæmdastjóri sölusviðs fyrirtækisins , að þær séu óverulegar . „ Samdrátturinn í sölu hefur ekki haft neikvæð áhrif á reksturinn . Frekar hitt að tekjur hafi aukist lítillega frá því í fyrra vegna hækkunar á tóbaksgjöldum sem vegur upp á móti minni sölu . “ Í frumvarpi til fjárlaga 2014 er gert ráð fyrir enn meiri tekjum ríkissjóðs af tóbaksgjaldi en á síðasta ári .